stanford-oval/wikipedia huggingface dataset:
แบ็กโฮมอะเกน (อัลบั้ม)
ภาพรวม

แบ็กโฮมอะเกน ถือเป็นอัลบั้มสุดท้ายของโรเจอส์กับ Reprise Records และเป็นจุดเริ่มต้นของการย้ายค่ายบ่อยๆของเขา ก่อนจะก่อตั้ง Dreamcatcher Records ในอีกหลายปีต่อมา
อัลบั้มนี้ถือเป็นอัลบั้มที่ไต่ชาร์ตได้อันดับน้อยที่สุดในบรรดาอัลบั้มทั้งหมดของเขาจากค่าย Reprise ซึ่งไปได้ถึงแค่อันดับที่ 42 ในชาร์ตคันทรีของอเมริกาเท่านั้น และเป็นอัลบั้มที่ 2 ของเขาที่ไม่ได้รับการรับรองยอดขายโดย RIAA ซึ่งเป็นผลมาจากเหล่าศิลปินหน้าใหม่อย่าง Garth Brooks,Clint Black และ Alan Jackson นั่นเอง
โรเจอส์แยกตัวออกจากค่ายทันทีหลังจากที่อัลบั้มนี้วางจำหน่าย หลังจากนั้นเขาก็ได้เข้าร่วมกับ บริษัทแม่อย่าง WEA ที่ Giant Records
ซิงเกิล

ซิงเกิลแรกจากอัลบั้ม If You Want to Find Love ขึ้นได้ถึงอันดับที่ 11 ในอเมริกา และ 12 แคนาดา ส่วนอีก 2 ซิงเกิลคือ "Someone Must Feel Like A Fool Tonight" และ "I'll Be There For You" นั้นไม่ติดชาร์ต
รายชื่อเพลง

"If You Want to Find Love" - 3:08 (Max D. Barnes, Skip Ewing, Kenny Rogers)
"Bed of Roses" - 3:40 (Benson, Gillette)
"Someone Must Feel Like A Fool Tonight" - 3:31 (Mike Dekle, Byron Hill)
"Two Good Reasons - 2:52 (Miller, J. P. Pennington)
"Some Prisons Don't Have Walls" - 3:13 (Mike Dekle, Byron Hill)
"They Just Don't Make 'Em Like You Anymore" - 3:48 (Webb)
"When You Were Loving Me" - 2:54 (Billy Kirsch, Turner)
"Sunshine" - 3:07 (Newbury)
"I'll Be There For You" - 2:49 (Glassmeyer, Golden, Wood Newton)
"How Do I Break It To My Heart?" - 3:36 (Hartford, Mobley, Yearwood)
ชาร์ต

| ชาร์ต (1991) | สูงสุด อันดับ |
| --- | --- |
U.S. Billboard Top Country Albums: 42
Canadian RPM Country Albums: 32
แผนกฉุกเฉิน

แผนกฉุกเฉิน (อังกฤษ: emergency department) หรือเรียก แผนกอุบัติเหตุและฉุกเฉิน (อังกฤษ: accident & emergency department), ห้องฉุกเฉิน (อังกฤษ: emergency room), หอผู้ป่วยฉุกเฉิน (อังกฤษ: emergency ward) หรือแผนกอุบัติเหตุ (อังกฤษ: casualty department) เป็นสถานบริการทางการแพทย์ที่มีความชำนาญพิเศษด้านเวชศาสตร์ฉุกเฉิน หมายถึง การบริบาลแบบฉับพลันซึ่งผู้ป่วยที่มาโดยมิได้นัดล่วงหน้า ผู้ป่วยอาจเดินทางมาเองหรือโดยรถพยาบาล ปกติแผนกฉุกเฉินตั้งอยู่ในโรงพยาบาลหรือศูนย์บริการปฐมภูมิ
เนื่องจากผู้ป่วยมาโดยมิได้วางแผน แผนกฉุกเฉินจึงต้องจัดการรักษาเบื้องต้นแก่การเจ็บป่วยและการบาดเจ็บหลากหลายสาขา ซึ่งบางอย่างอาจเป็นอันตรายแก่ชีวิตและต้องการความใส่ใจทันที ในบางประเทศ แผนกฉุกเฉินเป็นจุดเข้าสำคัญแก่ผู้ที่หมดทางเข้าถึงเวชบริบาลทางอื่น
แผนกฉุกเฉินของโรงพยาบาลส่วนใหญ่เปิดทำการ 24 ชั่วโมงต่อวัน แม้ระดับเจ้าหน้าที่อาจแตกต่างกันเพื่อพยายามสะท้อนปริมาณผู้ป่วย
การใช้แบบไม่ฉุกเฉิน

ในสหรัฐและอีกหลายประเทศ โรงพยาบาลเริ่มสร้างพื้นที่รองรับผู้ป่วยบาดเจ็บเล็กน้อยในห้องฉุกเฉิน พื้นที่เหล่านี้โดยทั่วไปเรียก หน่วย "ร่องด่วน" (Fast Track) หรือ "บริบาลเล็กน้อย" (Minor Care) ซึ่งไว้สำหรับผู้ป่วยบาดเจ็บที่ไม่อันตรายแก่ชีวิต การใช้หน่วยดังกล่าวในห้องฉุกเฉินได้แสดงว่าพัฒนาการไหลของผู้ป่วยผ่านแผนกและลดเวลารออย่างสำคัญ คลินิกบริบาลเร่งด่วน (Urgent care clinic) เป็นอีกทางหนึ่ง ซึ่งผู้ป่วยสามารถไปเพื่อรับการบริบาลทันทีสำหรับภาวะที่ไม่อันตรายแก่ชีวิต เพื่อลดภาระแก่ทรัพยากรห้องฉุกเฉินที่จำกัด American Medical Response จัดทำรายการตรวจสอบให้ EMT ระบุตัวผู้ป่วยได้รับสารพิษให้สามารถส่งตัวไปยังศูนย์บำบัดแทนอย่างปลอดภัย
ความแออัด

ความแออัดของแผนกฉุกเฉินเกิดขึ้นเมื่อการทำงานของแผนกถูกจำกัดเพราะไม่สามารถรักษาผู้ป่วยทุกคนอย่างเพียงพอได้ เป็นปัญหาที่เกิดในแผนกฉุกเฉินทั่วโลก ความแออัดทำให้การดูแลผู้ป่วยไม่เพียงพอซึ่งทำให้ผลลัพธ์ต่อผู้ป่วยเลวลง
ความแออัด > ผู้มาบ่อย

ผู้มาบ่อย (frequent presenter) หมายถึง ผู้ที่มาโรงพยาบาลหลายครั้ง ปกติเป็นผู้ที่มีความต้องการทางการแพทย์ซับซ้อนหรือมีปัญหาทางจิตใจที่รบกวนการจัดการทางการแพทย์ บุคคลเหล่านี้ส่งเสริมให้เกิดความแออัดและตรงแบบต้องการทรัพยากรโรงพยาบาลมากขึ้นแม้มิได้มาบ่อย เพื่อป้องกันการใช้แผนกฉุกเฉินที่ไม่เหมาะสมและการกลับมาพบแพทย์ โรงพยาบาลบางแห่งเสนอการประสานงานบริบาลและบริการช่วยเหลือ เช่น การบริบาลปฐมภูมิที่บ้านและในสถานสงเคราะห์สำหรับผู้มาบ่อยและการจัดหาที่อยู่ชั่วคราวแก่ผู้ป่วยไร้บ้านที่กำลังพักฟื้นหลังจำหน่ายออกจากโรงพยาบาล
ความรุนแรงต่อเจ้าหน้าที่สาธารณสุข

ตามการสำรวจในศูนย์บริบาลตติยภูมิในเมืองในแวนคูเวอร์แห่งหนึ่ง เจ้าหน้าที่สาธารณสุข 57% ถูกทำร้ายร่างกายในปี 2539 ในจำนวนนี้ 73% กลัวผู้ป่วยอันเนื่องจากความรุนแรง 49% ซ่อนการระบุตัวตนจากผู้ป่วย 74% มีความพึงพอใจในอาชีพลดลง กว่าหนึ่งในสี่ของผู้ตอบแบบสำรวจพักงานหลายวันอันเนื่องจากความรุนแรง ในผู้ตอบแบบสำรวจที่เลิกทำงานในแผนกฉุกเฉิน 67% รายงานว่าพวกตนออกจากงานบางส่วนเนื่องจากความรุนแรง ผู้ตอบแบบสำรวจรู้สึกว่ารักษาความปลอดภัย 24 ชั่วโมงและการประชุมเชิงปฏิบัติการเรื่องยุทธศาสตร์การป้องกันความรุนแรงเป็นทางแก้ไขที่อาจเป็นประโยชน์มากที่สุด การออกกำลังกาย การหลับและการอยู่กับครอบครัวและเพื่อนเป็นยุทธศาสตร์การรับมือที่ใช้บ่อยที่สุด
แผนหลงจง

ภาพวาดแสดงแผนที่ตามแผนหลงจง
จูกัดเหลียง (ขงเบ้ง) อธิบายแผนยุทธศาสตร์หลงจงให้เล่าปี่ฟัง (ภาพประกอบจากหนังสือสามก๊ก ฉบับราชบัณฑิตยสภา พ.ศ. 2487 ผลงานของเหม เวชกร)
แผนหลงจง (จีน: 隆中對; อังกฤษ: Longzhong Plan) เป็นชื่อแผนยุทธศาสตร์ของจูกัดเหลียง รัฐบุรุษของรัฐจ๊กก๊กในยุคสามก๊กของประเทศจีน จูกัดเหลียงเสนอแผนต่อเล่าปี่ ขุนศึกที่กลายเป็นจักรพรรดิผู้ก่อตั้งรัฐจ๊กก๊กราว ค.ศ. 207 ช่วงปลายราชวงศ์ฮั่นตะวันออก เมื่อเล่าปี่ได้ไปเยี่ยมเยียนจูกัดเหลียง ณ ที่พักของเขาในหลงจง (隆中) พื้นที่ทางตะวันตกของเซียงหยาง มณฑลหูเป่ย์ในปัจจุบัน
แผนหลงจงเป็นพื้นฐานสำหรับการก่อตั้งรัฐจ๊กก๊ก ในสาระสำคัญ แผนกำหนดให้เล่าปี่เข้าควบคุมเกงจิ๋วและเอ๊กจิ๋ว ซึ่งครอบคลุมมณฑลหูเป่ย์ มณฑลหูหนาน มณฑลเสฉวน และฉงชิ่งในปัจจุบันตามลำดับ เพื่อใช้เป็นฐานที่มั่นสำหรับการโจมตีโจโฉและดินแดนของเขาในภาคกลางและภาคเหนือของจีน โดยแผนยังกำหนดให้เล่าปี่เป็นพันธมิตรทางกลยุทธ์กับซุนกวน ซึ่งมีฐานที่มั่นตั้งอยู่ในภาคตะวันออกของจีน
พระยาสุมังคละโพธิสัตว์

| พระยาสุมังคละโพธิสัตว์> พระเจ้าล้านช้าง |
| --- | --- |
ครั้งที่ 1: พ.ศ. 2114–2118
ก่อนหน้า: สมเด็จพระไชยเชษฐาธิราช
ถัดไป: พระยาวรวงษามหาธรรมิกราชา
ครั้งที่ 2: พ.ศ. 2123–2125
ก่อนหน้า: พระยาวรวงษามหาธรรมิกราชา
ถัดไป: พระยานครน้อย

พระราชสมภพ: พ.ศ. 2055 หนองคาย อาณาจักรล้านช้าง
สวรรคต: พ.ศ. 2125 เวียงจันทน์ อาณาจักรล้านช้าง
พระราชบุตร: 1 พระองค์
ราชวงศ์: ราชวงศ์ล้านช้าง
พระยาสุมังคละโพธิสัตว์ หรือ พระยาสุมังคละโพธิสัตว์อัยการาชา มีพระนามเดิมว่า พระยาแสนสุรินทร์ขว้างฟ้า หรือ พระยาแสนสุรินทราชัย เป็นพระมหากษัตริย์ลาวผู้ครองราชสมบัติสืบต่อจากสมเด็จพระไชยเชษฐาธิราช เอกสารลาวเรียกชื่อต่างๆ กัน เช่น พระยาแสนสุรินทร์ขว้างฟ้า พระสุมังคละโพธิสัตว์อัยการาชา จารึกบางหลักเรียกชื่อว่า พระสุมังคละไอยโกโพธิสัตว์
พระยาแสนสุรินทร์ลือชัยมีชื่อเดิมว่าจัน เกิดเมื่อ พ.ศ. 2055 ในสกุลนายบ้านแห่งหนึ่งในเขตเมืองหนองคายซึ่งขณะนั้นเป็นขอบขัณฑสีมาของราชอาณาจักรล้านช้าง  เป็นคนที่เฉลียวฉลาดและกล้าหาญมาก เริ่มเข้ารับราชการในรัชกาลพระยาโพธิสาลราช จนได้อยู่ในตำแหน่งพระยายศลือเกียรติ์และพระยาแสนเมือง (ในบรรดาศักดิ์ "พระยาแสนสุรินทร์ลือชัย") ในรัชสมัยสมเด็จพระไชยเชษฐาธิราช  ในคราวสงครามพระเจ้าไชยเชษฐาธิราชร่วมมือกับสมเด็จพระมหินทราธิราชแห่งกรุงศรีอยุธยาตีเมืองพิษณุโลก (อันเนื่องจากกรณีพระเทพกษัตรีย์) พระยาแสนสุรินทร์ลือชัยผู้นี้ก็ได้เข้าร่วมทัพในสงครามครั้งนี้ด้วย
เมื่อสมเด็จพระไชยเชษฐาธิราชหายสาบสูญไปใน พ.ศ. 2114 พระยาแสนสุรินทร์ลือชัยได้ขัดแย้งกับพระยาจันทสีหราช ซึ่งเป็นเสนาบดีคนสำคัญอีกคนหนึ่ง เนื่องจากต่างฝ่ายต่างต้องการเป็นผู้สำเร็จราชการแทนพระองค์พระหน่อแก้วกุมาร พระราชโอรสที่เหลืออยู่ของสมเด็จพระไชยเชษฐาธิราชจนก่อสงครามกลางเมืองขึ้น  ผลปรากฏว่าฝ่ายพระยาแสนสุรินทร์ลือชัยเป็นฝ่ายชนะและได้สถาปนาตัวเองเป็นผู้สำเร็จราชการแทนพระองค์ (แต่นักประวัติศาสตร์จัดให้เป็นกษัตริย์องค์หนึ่งด้วย) มีพระนามว่า "พระสุมังคละโพธิสัตว์อัยการาชา" ในปี พ.ศ. 2115 ขณะมีอายุได้ 60 ปี  แต่คนทั่วไปเรียกว่า "พระเจ้าปู่หลาน"
เหตุที่พระยาแสนสุรินทร์ลือชัยใช้นามข้างต้นนี้ เพราะว่าพระยาแสนสุรินทร์ฯ มีความสัมพันธ์กับพระหน่อแก้วกุมารในฐานะ พระอัยกา (ตา) เนื่องจากได้ถวายลูกสาวของตนให้เป็นพระสนมของพระเจ้าไชยเชษฐาธิราช
พระสุมังคละโพธิสัตว์อัยการาชาครองราชสมบัติในกรุงเวียงจันทน์ได้เพียง 2-3 ปี ใน พ.ศ. 2118 กองทัพพม่าของพระเจ้าบุเรงนองสามารถตีกรุงเวียงจันทน์ได้สำเร็จเป็นครั้งที่ 2 พระองค์จึงหลบไปซ่อนตัวอยู่ในป่า ทางกองทัพพม่าจึงตั้งให้ เจ้ามหาอุปราชวรวงษา พระราชอนุชาของสมเด็จพระไชยเชษฐาธิราชปกครองกรุงเวียงจันทน์แทน
เมื่อกองทัพพม่าถอนทัพกลับไปแล้ว พระสุมังคละโพธิสัตว์อัยการาชาจึงออกจากป่ามาเข้าร่วมกับพระเจ้าศรีวรวงษาธิราช(เจ้ามหาอุปราชวรวงษา) แต่กลับถูกพระยาวรวงษามหาธรรมิกราชาจับตัวส่งไปให้อาณาจักรตองอูแทน ซึ่งทางฝ่ายพม่าก็ให้การดูแลรับรองพระองค์เป็นอย่างดี ตราบจนกระทั่งเมื่อเกิดเหตุวุ่นวายในอาณาจักรล้านช้างจนทำให้พระยาวรวงษามหาธรรมิกราชาสวรรคตใน พ.ศ. 2123 พระเจ้านันทบุเรงจึงส่งตัวพระสุมังคละโพธิสัตว์อัยการาชาให้กลับมาปราบปรามเหตุวุ่นวายและปกครองอาณาจักรล้านช้างอีกครั้ง โดยมีกองทัพพม่าคอยกำกับดูแลด้วย ในครั้งนี้พระองค์อยู่ในราชสมบัติต่อมาเพียง 2 ปีก็สวรรคตใน พ.ศ. 2125
พระสุมังคละโพธิสัตว์อัยการาชามีพระราชโอรสที่สืบราชสมบัติ 1 พระองค์ คือ พระยานครน้อย
แผ่นดินแห่งพระสัญญา

ขอบเขตของแผ่นดินแห่งพระสัญญา (สีเขียว)
แผ่นดินแห่งพระสัญญา (อังกฤษ: Land of Promise) หรือ แผ่น‍ดิน​ซึ่ง​พระ‍เจ้า​ทรง​สัญ‌ญา​ไว้ (อังกฤษ: Promised Land) เป็นดินแดนซึ่งคัมภีร์ฮีบรูระบุว่า พระเป็นเจ้าทรงสัญญาว่าจะประทานให้แก่อับราฮัมและลูกหลานของเขา
แผนภาพโวโรนอย

แผนภาพโวโรนอย (อังกฤษ: Voronoi diagram) เป็นหนึ่งในโครงสร้างที่สำคัญที่ใช้ในการคำนวณเชิงเรขาคณิต โดยแผนภาพนี้ใช้ทำการบันทึกข้อมูลว่าอะไรอยู่ใกล้กับอะไร
คำจำกัดความ

ให้  P=\{p_{1},p_{2},...,p_{n}\}  เป็นเซตของจุดที่สนใจ (sites) n จุด ในระนาบ แผนภาพโวโรนอยของ P คือ การแบ่งส่วนระนาบออกเป็นเซลล์ V(pi) จำนวน n เซลล์ (1 เซลล์ ต่อ 1 site) จุด q คือ จุดที่อยู่ในเซลล์ ซึ่งมีความสัมพันธ์กับ site pi โดยที่  p_{i}\in P กล่าวคือ  V(p_{i})=\{q:|p_{i}q|<|p_{j}q|,j\neq i\}
สมบัติของแผนภาพโวโรนอย

เส้นเชื่อมโวโรนอย (voronoi edge) : แต่ละจุดบนเส้นเชื่อมของ แผนภาพโวโรนอย คือ จุดที่มีระยะห่างระหว่างไซท์สองไซท์ (pi, pj) ที่อยู่ติดกันเป็นระยะเท่ากัน และ ณ จุดนั้นเป็นจุดศูนย์กลางของวงกลมซึ่งมี pi และ pj สัมผัสอยู่ที่เส้นวง และไม่มีไซท์อื่นๆ อยู่ภายในวงนั้นๆ
voronoi vertex : จุดที่เกิดจากการที่ เซลล์สามเซลล์มาบรรจบกัน ซึ่งจาก voronoi vertex นั้น จะมีระยะห่างจากไซท์ทั้งสาม เป็นระยะเท่าๆ กัน และ ณ จุดนั้น เป็นจุดศูนย์กลางของวงกลมซึ่งเส้น
รอบวงลากผ่านไซท์เหล่านั้นพอดี และไม่มีไซท์อื่นๆ อยู่ภายในวงนั้นๆ
ดีกรี (degree) : หากเราสร้างแผนภาพให้แต่ละ vertex ไม่มีไซ์ในเส้นวง เป็น 4 ไซท์ จะได้ว่า ทุกจุดยอด มีดีกรีเท่ากับ 3
ขนาด (size) : ให้ n คือ จำนวน sites ทั้งหมด และ แผนภาพโวโรนอยเป็นพลาน่ากราฟที่มีหน้า n หน้าจะได้ว่า จำนวน  voronoi vertex ทั้งหมดมีจำนวน 2n – 5 จุดยอด และ จำนวนเส้นเชื่อมโวโรนอยทั้งหมด มีจำนวน 3n – 6 เส้นเชื่อม
แบล็กพิงก์อะรีนาทัวร์ 2018

| --- | --- |
คอนเสิร์ตทัวร์โดยแบล็กพิงก์

อัลบั้ม: แบล็กพิงก์ แบล็กพิงก์อินยัวร์แอเรีย
วันเริ่มต้นการแสดง: 24 กรกฎาคม ค.ศ. 2018 (2018-07-24)
วันสิ้นสุดการแสดง: 24 ธันวาคม ค.ศ. 2018 (2018-12-24)
จำนวนเลก: 2
จำนวนรอบแสดง:   8 รอบ (ญี่ปุ่น) 
ลำดับคอนเสิร์ตของแบล็กพิงก์
   แบล็กพิงก์อะรีนาทัวร์ (2018)  อินยัวร์แอเรียเวิลด์ทัวร์ (2018–2020) 
แบล็กพิงก์อะรีนาทัวร์ 2018 (อังกฤษ: Blackpink Arena Tour 2018) เป็นทัวร์คอนเสิร์ตครั้งแรกของเกิร์ลกรุปเกาหลีใต้ แบล็กพิงก์ ทัวร์จัดขึ้นที่ประเทศญี่ปุ่นตั้งแต่วันที่ 24 กรกฎาคม ถึง 24 ธันวาคม 2018 เพื่อส่งเสริมเอกซ์เทนเดดเพลย์ภาษาญี่ปุ่นชุดแรก แบล็กพิงก์
เบื้องหลัง

เดิมทีจำนวนรอบแสดงถูกกำหนดไว้หกรอบ ภายหลังได้เพิ่มการแสดงในชิบะเนื่องจากความต้องการอย่างท่วมท้น ในวันที่ 7 กรกฎาคม ยังมีการเพิ่มจุดเยือนสุดท้ายที่เคียวเซระโดมโอซากะในวันที่ 24 ธันวาคม ด้วย
รายชื่อเพลง

"ตู-ดู ตู-ดู"
"ฟอร์เอเวอร์ยัง"
"วิสเซิล" (เวอร์ชันอะคูสติก)
"สเตย์" (เวอร์ชันญี่ปุ่น)
"แคนต์เทกมายอายส์ออฟยู" (เจนนีแสดงเดี่ยว; คัฟเวอร์แฟรงกี วัลลี)
"โซโล" (เจนนีแสดงเดี่ยว; ระหว่างรอบสุดท้ายในเคียวเซระโดมโอซากะเท่านั้น)
"อายส์โคลส" / "อายส์, โนส, ลิปส์" (โรเซแสดงเดี่ยว)
"เลมอน" / "เฟเดด" / "แอตเทนชัน" (ลิซ่าแสดงเดี่ยว)
"ซากุระอิโระมาอุโคะโระ" (จีซูแสดงเดี่ยว)
"ยูกิโนะฮานะ" (จีซูแสดงเดี่ยว; ระหว่างรอบสุดท้ายในเคียวเซระโดมโอซากะเท่านั้น)
"ยอนเซ" (คัฟเวอร์บียอนเซ่)
"โซฮอต" (เดอะแบล็กเลเบิลรีมิกซ์; คัฟเวอร์วันเดอร์เกิลส์)
"ซียูเลเทอร์"
"เรียลลี"
"บูมบายาห์" (เวอร์ชันญี่ปุ่น)
"เพลย์อิงวิทไฟร์" (เวอร์ชันญี่ปุ่น)
"แอสอิฟอิตส์ยัวร์ลาสต์" (เวอร์ชันญี่ปุ่น)
"วิสเซิล" (เวอร์ชันญี่ปุ่น)
"ตู-ดู ตู-ดู"
รอบการแสดง

| วันที่> แบล็กพิงก์อะรีนาทัวร์ 2018 | เมือง> แบล็กพิงก์อะรีนาทัวร์ 2018 | ประเทศ> แบล็กพิงก์อะรีนาทัวร์ 2018 | เวที> แบล็กพิงก์อะรีนาทัวร์ 2018 | ผู้ชม> แบล็กพิงก์อะรีนาทัวร์ 2018 |
| --- | --- | --- | --- | --- |
| 24 กรกฎาคม 2018 | โอซากะ | ญี่ปุ่น | โอซากะโจฮอล | 75,000 |
| 25 กรกฎาคม 2018 | โอซากะ | ญี่ปุ่น | โอซากะโจฮอล | 75,000 |
| 16 สิงหาคม 2018 | ฟูกูโอกะ | ญี่ปุ่น | โคกูไซเซนเตอร์ | 75,000 |
| 17 สิงหาคม 2018 | ฟูกูโอกะ | ญี่ปุ่น | โคกูไซเซนเตอร์ | 75,000 |
| 24 สิงหาคม 2018 | ชิบะ | ญี่ปุ่น | มาคุฮาริเมสเสะ | 75,000 |
| 25 สิงหาคม 2018 | ชิบะ | ญี่ปุ่น | มาคุฮาริเมสเสะ | 75,000 |
| 26 สิงหาคม 2018 | ชิบะ | ญี่ปุ่น | มาคุฮาริเมสเสะ | 75,000 |
รอบสุดท้ายในเคียวเซระโดมโอซากะ
| 24 ธันวาคม 2018 | โอซากะ | ญี่ปุ่น | เคียวเซระโดมโอซากะ | 50,000 |
| ทั้งหมด | ทั้งหมด | ทั้งหมด | ทั้งหมด | 125,000 |
อัลบั้มบันทึกการแสดงสด

แบล็กพิงก์อะรีนาทัวร์ 2018 "สเปเชียลไฟนอลอินเคียวเซระโดมโอซากะ" (อังกฤษ: Blackpink Arena Tour 2018 "Special Final in Kyocera Dome Osaka") เป็นอัลบั้มบันทึกการแสดงสดชุดแรกของเกิร์ลกรุปเกาหลีใต้ แบล็กพิงก์ วางจำหน่ายเมื่อวันที่ 22 มีนาคม 2019
แบล็กพิงก์อะรีนาทัวร์ เริ่มขึ้นในเดือนกรกฎาคม 2018 เยือนสามเมืองในประเทศญี่ปุ่นและจัดการแสดงทั้งหมดแปดรอบ โดยมีผู้ชมรวม 125,000 คน อัลบั้มประกอบด้วยวิดีโอการแสดงสดในรอบสุดท้ายที่เคียวเซระโดมโอซากะเมื่อวันที่ 24 ธันวาคม 2018 โดยมีแฟนเพลงกว่า 50,000 คนเข้าร่วม
กำหนดการเดิมอัลบั้มจะวางจำหน่ายในวันที่ 13 มีนาคม 2019 แต่ถูกเลื่อนออกไปเป็นวันที่ 22 มีนาคม แทน
อัลบั้มบันทึกการแสดงสด > รายชื่อเพลง

"ตู-ดู ตู-ดู" (เวอร์ชันญี่ปุ่น)
"ฟอร์เอเวอร์ยัง" (เวอร์ชันญี่ปุ่น)
"วิสเซิล" (เวอร์ชันญี่ปุ่น; อะคูสติก)
"สเตย์" (เวอร์ชันญี่ปุ่น)
"เลตอิตบี / ยูแอนด์ไอ / โอนลีลุกแอตมี " (โรเซแสดงเดี่ยว)
"ยูกิโนะฮานะ" (จีซูแสดงเดี่ยว)
"โซโล" (เจนนีแสดงเดี่ยว)
"ลาสต์คริสต์มาส / รูดอล์ฟเดอะเรด-โนสเรนเดียร์"
"คิสแอนด์เมกอัป" (เฉพาะเวอร์ชันแบล็กพิงก์)
"โซฮอต" (เดอะแบล็กเลเบิลรีมิกซ์)
"เรียลลี" (เวอร์ชันญี่ปุ่น)
"ซียูเลเทอร์" (เวอร์ชันญี่ปุ่น)
"บูมบายาห์" (เวอร์ชันญี่ปุ่น)
"เพลย์อิงวิทไฟร์" (เวอร์ชันญี่ปุ่น)
"แอสอิฟอิตส์ยัวร์ลาสต์" (เวอร์ชันญี่ปุ่น)
ผู้มีส่วนร่วม

แบล็กพิงก์
จีซู
เจนนี
โรเซ
ลิซ่า
วงดนตรี
โอมาร์ ดอมีนิก (เบส)
ดันเต แจ็กสัน (คีย์บอร์ด)
จัสติน ลียงส์ (กีตาร์)
เบนนี ร็อดเจอส์ ที่ 2 (กลอง)
แผนแบ่งปาเลสไตน์ของสหประชาชาติ

United Nations resolution คำแนะนำต่อสหราชอาณาจักร ในฐานะผู้ใช้อำนาจอาณัติสำหรับปาเลสไตน์ และต่อสมาชิกอื่นทั้งปวงของสหประชาชาติซึ่งการมีมติเห็นชอบและการนำไปปฏิบัติ ในเรื่องการปกครองปาเลสไตน์ในอนาคต ซึ่งแผนการแบ่งพร้อมตั้งสหภาพเศรษฐกิจในข้อมติ in 1947
| ข้อมติสมัชชาใหญ่ แห่งสหประชาชาติที่ 181 (2) |
| --- | --- |
แผนแบ่งของ UNSCOP (3 กันยายน 1947; ดูเส้นเขียว) และคณะกรรมการเฉพาะกิจของยูเอ็น (25 พฤศจิกายน 1947) สำหรับข้อเสนอที่มีการลงมติในข้อมตินี้คือแผนของคณะกรรมการเฉพาะกิจของยูเอ็น
วันที่: 29 พฤศจิกายน 1947
การประชุม ครั้งที่: 128
รหัส: A/RES/181(II) (เอกสาร)
สรุปการลงคะแนนเสียง: รับ 33 เสียง ไม่รับ 13 เสียง งดออกเสียง 10 เสียง
ผล: คำแนะนำต่อสหราชอาณาจักร ในฐานะผู้ใช้อำนาจอาณัติสำหรับปาเลสไตน์ และต่อสมาชิกอื่นทั้งปวงของสหประชาชาติซึ่งการมีมติเห็นชอบและการนำไปปฏิบัติ ในเรื่องการปกครองปาเลสไตน์ในอนาคต ซึ่งแผนการแบ่งพร้อมตั้งสหภาพเศรษฐกิจในข้อมติ
แผนแบ่งปาเลสไตน์ของสหประชาชาติ (อังกฤษ: United Nations Partition Plan for Palestine) เป็นข้อเสนอของสหประชาชาติ ให้แบ่งปาเลสไตน์ในอาณัติในช่วงปลายอาณัติของบริเตน ในวันที่ 29 พฤศจิกายน ค.ศ. 1947 สมัชชาสหประชาชาติลงมติเห็นชอบแผนฯ เป็นข้อมติที่ 181 (2)
ข้อมติฯ แนะนำให้ตั้งรัฐอาหรับและรัฐยิวซึ่งมีเอกราชทั้งคู่ และระบอบระหว่างประเทศพิเศษสำหรับนครเยรูซาเลม แผนแบ่งนี้เป็นเอกสารสี่ส่วนที่แนบท้ายข้อมติฯ กำหนดการสิ้นสุดของอาณัติ การทยอยถอนทหารบริติชและการลากเส้นขอบเขตระหว่างสองรัฐและเยรูซาเลม ส่วนที่ 1 ของแผนฯ กำหนดว่าอาณัติควรสิ้นสุดลงโดยเร็วที่สุดที่เป็นไปได้ และสหราชอาณาจักรจะถอนกำลังไม่เกินวันที่ 1 สิงหาคม ค.ศ. 1948 รัฐใหม่ทั้งสองจะมีอยู่สองเดือนหลังบริเตนถอนกำลัง แต่ไม่เกินวันที่ 1 ตุลาคม ค.ศ. 1948 แผนฯ ยังมุ่งแก้ไขปัญหาวัตถุประสงค์ที่ขัดกันและข้ออ้างของขบวนการที่เป็นปรปักษ์กันสองฝ่าย คือ ขบวนการชาตินิยมปาเลสไตน์และขบวนการไซออนิสต์ (หรือชาตินิยมยิว) แผนฯ ยังเรียกร้องให้มีสหภาพทางเศรษฐกิจระหว่างรัฐที่มีการเสนอ และการคุ้มครองสิทธิทางศาสนาและชนกลุ่มน้อย
แผนฯ ซึ่งมีการวางโดยร่วมมือกับองค์การยิว ได้รับการยอมรับโดยหน่วยงานยิวสำหรับปาเลสไตน์ (Jewish Agency for Palestine) แม้ไม่พอใจต่อการจำกัดดินแดนที่กำหนดต่อรัฐยิวที่มีการเสนอ ผู้นำและรัฐบาลอาหรับปฏิเสธแผนฯ และระบุว่าไม่เต็มใจยอมรับการแบ่งแยกดินแดนใด ๆ โดยอ้างว่าการแบ่งดินแดนขัดต่อหลักการการกำหนดการปกครองด้วยตนเองในกฎบัตรสหประชาชาติ
หลังสมัชชาสหประชาชาติรับข้อมติดังกล่าว พลันเกิดสงครามกลางเมืองในปาเลสไตน์ในอาณัติ ทำให้ไม่มีการนำแผนฯ ไปปฏิบัติ
ดูเพิ่ม

ทางออกสองรัฐ
แผนลวงสะท้านโลก

| --- | --- |
ภาพปกหนังสือ"แผนลวงสะท้านโลก" ฉบับภาษาไทย พิมพ์ครั้งที่ 12
ผู้ประพันธ์: แดน บราวน์
ชื่อเรื่องต้นฉบับ: Deception Point
ผู้แปล: อรดี สุวรรณโกมล
ประเทศ: สหรัฐอเมริกา
ภาษา: อังกฤษ
ประเภท: วิทยาศาสตร์, ระทึกขวัญ
สำนักพิมพ์:  Simon & Schuster   Corgi   แพรวสำนักพิมพ์
วันที่พิมพ์: พ.ศ. 2544
หน้า: 589 หน้า
แผนลวงสะท้านโลก (อังกฤษ: Deception Point)  เป็นนวนิยายแนววิทยาศาสตร์/ระทึกขวัญ ผลงานชิ้นที่ 3 ของแดน บราวน์ ผู้ประพันธ์ รหัสลับดาวินชี เนื้อเรื่องเกี่ยวข้องกับการค้นพบสิ่งมีชีวิตนอกโลก โดยมีการเมืองอยู่เบื้องหลัง
เนื้อเรื่อง

เมื่อดาวเทียมดวงใหม่ของนาซา ตรวจพบหลักฐานของวัตถุที่หายากอย่างน่าทึ่งฝังลึกอยู่ใต้หิ้งน้ำแข็งแถบขั้วโลกเหนือ องค์การอวกาศที่กำลังซวนเซของสหรัฐฯ ก็รีบประกาศอ้างชัยชนะซึ่งกำลังเป็นที่ต้องการอย่างยิ่ง...ชัยชนะที่จะส่งผลกระทบอย่างลึกซึ้งต่อนโยบายอวกาศของสหรัฐฯและการเลือกตั้งประธานาธิบดีที่กำลังจะมาถึง ประธานาธิบดีผู้อยู่ในตำแหน่งจึงส่งราเชล เซกซ์ตัน นักวิเคราะห์ข่าวกรองประจำทำเนียบขาว ไปยืนยันความถูกต้องเป็นของแท้ของสิ่งที่ค้นพบนั้น พร้อมกับคณะผูเชี่ยวชาญอีกหลายคน รวมทั้งไมเคิล ทอลแลนด์ นักวิชาการชื่อดัง เจ้าของรายการสารคดีดังทางโทรทัศน์ แต่พวกเขากลับค้นพบสิ่งที่อยู่เหนือความคาดคิด นั่นคือหลักฐานการฉ้อฉลหลอกลวงครั้งมโหฬาร
แต่ก่อนที่ราเชลจะทันได้ติดต่อแจ้งความจริงกับประธานาธิบดี เธอกับทอลแลนด์กลับถูกกลุ่มมือสังหารจอมโหดที่อยู่ใต้คำบงการของผู้ทรงอำนาจลึกลับตามล่าสังหารเพื่อปิดปาก มิให้ความจริงอันร้ายกาจนั้นถูกเปิดโปงออกมา ราเชลกับทอลแลนด์ต้องฝ่าฟันอันตรายแทบเอาชีวิตไม่รอดในสภาพแวดล้อมอันสุดหฤโหดนานา ตั้งแต่หิ้งน้ำแข็งอันเย็นเยือกแถบอาร์กติกไปจนถึงภูเขาไฟใต้ทะเลที่พร้อมจะปะทุเมื่อปะทะชนวน โดยความหวังเพียงอย่างเดียวที่จะเอาชีวิตรอดได้ คือต้องกระชากหน้ากากผู้อยู่เบื้องหลัง แผนลวงสะท้านโลก
ตัวละคร

ราเซล เซ็กส์ตัน ลูกสาวของวุฒิสมาชิกเซ็ดจ์วิก เซ๊กส์ตัน
ไมเคิล ทอลล์แลนด์ นักสมุทรศาสตร์ที่มีชื่อเสียงจากการถ่ายทำรายการเกี่ยวกับชีวิตใต้สมุทร
ซัคคารี เฮอร์นีย์ ประธานาธิบดีแห่งสหรัฐอเมริกา
เซ็ดจ์วิก เซ็กส์ตัน วุฒิสมาชิก ตัวเก็งสำคัญในการเลือกตั้งประธาธิบดีคนใหม่ เป็นพ่อของราเซล
คอร์กี้ มาลินสัน นักดาราศาสตร์ฟิสิกส์
ลอว์เรนซ์ เอกสตรอมส์ ผู้อำนวยการของนาซา
วิลเลียม พิกเคอริง ผู้อำนวยการเอ็นอาร์โอ
มาร์จอรี เทนซ์ - ที่ปรึกษาอาวุโสของประธานาธิบดี
กาเบรียลล์ แอช - เลขานุการส่วนตัวของวุฒิสมาชิกเซ็ดจ์วิก เซ็กส์ตัน
เดลต้าหนึ่ง, เดลต้าสอง, เดลต้าสาม สมาชิกกองกำลังเดลต้าฟอร์ช
นอราห์ แมงเกอร์ นักวิทยาธารน้ำแข็ง
ดร.ไว่หลี หมิง นักบรรพชีวินวิทยา
แผนสังหารนรกทีละขั้น

| แผนสังหารนรกทีละขั้น |
| --- | --- |
กำกับ: วูล์ฟกัง ปีเตอร์เซน
เขียนบท: เจฟฟ์ แม็คไกวร์
อำนวยการสร้าง: เจฟฟ์ แอปเปิล เกล แคตซ์
นักแสดงนำ: คลินต์ อีสต์วุด จอห์น มัลโควิช เรเน รุสโซ ดีแลน แมคเดอร์ม็อต
กำกับภาพ: จอห์น ไบเลย์
ตัดต่อ: แอนน์ วี. โคตส์
ดนตรีประกอบ: เอนนิโอ มอร์ริโคน
บริษัทผู้สร้าง: Castle Rock Entertainment  
ผู้จัดจำหน่าย: Columbia Pictures
วันฉาย: 9 กรกฎาคม, ค.ศ. 1993
ความยาว: 128 นาที
ประเทศ: สหรัฐอเมริกา
ภาษา: อังกฤษ
ทุนสร้าง: 40 ล้านดอลลาร์สหรัฐ
ทำเงิน: 176,997,168 ดอลลาร์สหรัฐ
แผนสังหารนรกทีละขั้น (อังกฤษ: In the Line of Fire) เป็นภาพยนตร์ที่กำกับโดยวูล์ฟกัง ปีเตอร์เซน เกี่ยวกับฆาตกรที่พยายามลอบสังหารประธานาธิบดีแห่งสหรัฐอเมริกา โดยมีเจ้าหน้าที่พิเศษที่มีหน้าที่อารักขาประธานาธิบดี พยายามปกป้อง และตามจับตัวฆาตกร ภาพยนตร์ออกฉายในปี ค.ศ. 1993
ภาพยนตร์นำแสดงโดยคลินต์ อีสต์วุด รับบทเป็นเจ้าหน้าที่พิเศษที่เคยปฏิบัติหน้าที่อารักขาประธานาธิบดีหลายคนมาอย่างต่อเนื่อง เป็นเวลา 20 ปี นับตั้งแต่ปี ค.ศ. 1963 ในสมัยจอห์น เอฟ. เคนเนดี  บทฆาตกรโรคจิตรับบทโดย จอห์น มัลโควิช โดยก่อนหน้านี้บทนี้เคยมีการเสนอให้โรเบิร์ต เดอ นีโร แต่ถูกปฏิเสธไปเนื่องจากตารางเวลาการถ่ายทำ ซ้อนกับภาพยนตร์เรื่องอื่น
ในภาพยนตร์กล่าวถึงการหาเสียงเลือกตั้งชิงตำแหน่งประธานาธิบดีสหรัฐเป็นสมัยที่สอง ซึ่งในขณะที่ภาพยนตร์ออกฉาย ตรงกับการดำรงตำแหน่งสมัยแรกของบิล คลินตัน (ค.ศ. 1993 - 2001) ผู้สร้างภาพยนตร์ได้ใช้ภาพฟุตเตจการรณรงค์หาเสียงของบิล คลินตัน กับจอร์จ เอช. ดับเบิลยู. บุช มาตัดต่อใช้ในภาพยนตร์
นักแสดง

คลินต์ อีสต์วุด เป็น แฟรงค์ ฮอร์ริแกน
จอห์น มัลโควิช เป็น มิตช์ เลียรี
เรเน รุสโซ เป็น ลิลลี เรนส์
ดีแลน แมคเดอร์ม็อต เป็น อัล ดี แอนเดีย
ดูเพิ่ม

In the Line of Fire ที่อินเทอร์เน็ตมูวีเดตาเบส
รายละเอียดภาพยนตร์เรื่อง แผนสังหารนรกทีละขั้น ในเว็บไซต์ สยามโซน
Movie stills
แผนมาร์แชลล์

|  |
| --- | --- |
ชื่อเต็ม: อังกฤษ: An Act To promote world peace and the general welfare, national interest, and foreign policy of the United States through economic, financial, and other measures necessary to the maintenance of conditions abroad in which free institutions may survive and consistent with the maintenance of the strength and stability of the United States.
ผู้ตรา: สภาคองเกรสแห่งสหรัฐอเมริกาที่ 80 United States Congress
วันเริ่มใช้: 3 เมษายน 1948
การเรียก
กฎหมายมหาชน: 80-472
ประชุมกฎหมาย: 62 Stat. 137
การประมวล
ประวัติทางนิติบัญญัติ
 เสนอ S. 2202 ต่อ วุฒิสภา เมื่อ  วุฒิสภา เห็นชอบเมื่อ 13 มีนาคม 1948 (71-19)  ทำเนียบ เห็นชอบเมื่อ 31 มีนาคม 1948 (333-78)  แปรญัตติ  บรรจุเข้าวาระของคณะกรรมาธิการร่วมเมื่อ 1 เมษายน 1948 โดย ทำเนียบ ตกลงรับเมื่อ 2 เมษายน 1948 (321-78) และ วุฒิสภา ตกลงรับเมื่อ 2 เมษายน 1948 (เห็นชอบ)  ประธานาธิบดี แฮร์รี เอส. ทรูแมน ลงลายมือชื่อตราเป็นกฎหมายเมื่อ 3 เมษายน 1948
การแก้ไขเพิ่มเติมที่เป็นสาระสำคัญ

คดีที่เกี่ยวข้องของศาลสูงสุด

ตราที่ใช้ในแผนมาร์แชลล์
เขตงานก่อสร้างใน เบอร์ลินตะวันตก ได้รับการช่วยจากแผนมาร์แชลล์ หลังปี 1948. ในป้ายอ่านว่า: "Emergency Program Berlin - with the help of the Marshall Plan"
ปัจจัยของสหรัฐอเมริกา มาที่ กรีซ ภายใต้แผนมาร์แชลล์
แผนมาร์แชลล์ (อังกฤษ: Marshall Plan) หรือชื่อทางการคือ แผนงานฟื้นฟูยุโรป (European Recovery Programme: ERP) เกิดขึ้นเมื่อ 5 มิถุนายน ค.ศ. 1947 ของนายพล จอร์จ แคตเลตต์ มาร์แชลล์ (George Catlett Marshall) เป็นโครงการช่วยเหลือทางเศรษฐกิจของสหรัฐอเมริกาแก่ยุโรปตะวันตก เพื่อป้องกันการพังทลายทางเศรษฐกิจ และเพื่อฟื้นฟูระบบเศรษฐกิจแบบทุนนิยมรัฐชาติของยุโรปตะวันตกขึ้นมาใหม่ โดยในแผนมาร์แชลล์นี้ยุโรปได้รับมากกว่า 12 พันล้านดอลลาร์ทั้งในรูปเงินกู้และเงินช่วยเหลือตลอดระยะเวลาระหว่างปี ค.ศ. 1948-1951
แผนมาร์แชลล์อย่างเป็นทางการโปรแกรมกู้ยุโรปที่เรียกว่าช่วยมาร์แชลล์เป็นโปรแกรมช่วยสหรัฐมุ่งเป้าไปที่ยุโรปซึ่งเปิดตัวในปี 1947 หลังจากสงครามโลกครั้งที่สองโดยสหรัฐอเมริกาเลขานุการของรัฐโปรแกรมจอร์จมาร์แชลล์ได้ริเริ่มขึ้นหลังจากที่มาร์แชลล์ได้รับเมื่อสัปดาห์ที่หก การเดินทางไปทั่วยุโรปซึ่งเขาก็เชื่อว่าทวีปสงครามฉีกขาดไม่สามารถอยู่รอดได้โดยปราศจากความช่วยเหลือจากสหรัฐอเมริกาและสั่งขนาดใหญ่โปรแกรมการช่วยเหลือสหรัฐ แผนเปิดตัวโดยมาร์แชลล์ในการพูดที่มหาวิทยาลัยฮาร์วาร์ด (Harvard University) 5 มิถุนายน 1947
แต่ทว่าทางสหภาพโซเวียตได้มองแผนมาร์แชลล์ว่า เป็นแผนอุบายอันแยบยลของสหรัฐอเมริกาที่จะดึงประเทศอันเป็นระบอบคอมมิวนิสต์ในยุโรปตะวันออกเพื่อเปลี่ยนการปกครองเป็นประชาธิปไตยแทน จึงได้บังคับเหล่าประเทศบริวารในยุโรปตะวันออกไม่ให้ยอมรับแผนมาร์แชลและเริ่มดำเนินแผนโมโลตอฟคือการฟื้นฟูระบบเศรษฐกิจตามแบบคอมมิวนิสต์แทน อันเป็นจุดเริ่มต้นของสงครามเย็น
แผ่นซับเสียง

ตัวอย่างแผ่นซับเสียงแบบหุ้มผ้า
แผ่นซับเสียง (อังกฤษ: Acoustic Panel)  เป็นวัสดุที่ใช้สำหรับควบคุมเสียงก้อง และเสียงสะท้อนภายในห้อง  โดยทั่วไปจะใช้ในการปรับปรุงคุณภาพเสียงภายในห้อง เพื่อให้เกิดความชัดเจนของเสียง (Speech Intelligibility) แผ่นซับเสียงโดยทั่วไปมักทำมาจาก ฉนวนใยแก้ว หรือ ฉนวนใยหิน ประกอบด้วยโครงไม้ หุ้มด้วยผ้า หรือ อาจทำด้วยฟองน้ำ
แผ่นซับเสียง บางครั้งอาจเรียกว่า อะคูสติกบอร์ด
ทฤษฎีที่เกี่ยวข้อง

วัสดุทั่วไปที่มีพื้นผิวแข็งๆ เช่น ยิปซั่มบอร์ด กระจก ไม้อัด หรือ ผนังก่ออิฐฉาบปูน จะมีคุณสมบัติ เมื่อเสียงตกกระทบจะสะท้อนมากกว่า 90% ดูดซับเสียงได้ไม่ถึง 10% จึงทำให้เกิดปัญหาเสียงก้องขึ้นภายในห้อง ส่วนแผ่นซับเสียงนั้นจะมีคุณสมบัติในการดูดซับเสียงมากกว่า 60% ขึ้นไป (และบางรุ่นบางยี่ห้อ อาจมีความสามารถในการดูดซับเสียงได้สูงถึง 90%) เมื่อเสียงตกกระทบจึงสะท้อนน้อยกว่าวัสดุทั่วๆไป